Efesus 2:19-22.
Long olgeta 4-kona bilong dispela graun i gat planti manmeri i bisi long mekim misin pasin. Taim mi tok misin pasin, orait mi makim pasin bilong manmeri i no bilipim na trastim God long kisim bek ol long feitful wok bilong Jisas na ol i bisi long strongim na sapotim ol misin samting bilong ol tasol. Em olsem na ol i kempen long misin bilong ol bilong kisim ol manmeri i kam pas long misin. Sampela bilong ol i bisi long wipim ol manmeri long bihainim ol samting bilong misin. Na sampela bilong ol i apim misin bilong ol yet na daunim ol narapela misin, na ol i tok, “Mipela trupela misin na God i stap wantaim mipela, na ol narapela misin nogat.” Ating yumi bilong P.N.G. yumi save long ol dispela kain pasin mi kolim misin pasin.
Tasol, yumi lukim na skelim Efesus 2:11-22. God yet Em i bisi long mekim wanem wok? God i stap wantaim husat?
God Em i bisi long kamapim wanpela nupela komyuniti i stap aninit long Em na i lavim na i bihainim Em. Em olsem na God Em i wok long kisim ol wanwan manmeri i kam long Em yet – feitful wok bilong Jisas long diwai kros i bringim ol i kam long God. God Em i bisi long kisim ol wanwan manmeri bilong ol wanwan hauslain bilong dispela graun na Em i wok long kamapim wanpela nupela hauslain. Na ol manmeri bilong dispela nupela hauslain ol i stap aninit tru long wanpela nupela hetman God yet i makim, na dispela hetman Em i Jisas Krais. God Em i bisi long ol dispela samting – God Em i bisi long ol samting bilong sios femili bilong Em.
Em olsem na, wokman bilong God em i mas bisi long wok God i save bisi long mekim. Em i mas kisim tingting bilong God na em i mas bisi long samting God i bisi long en. Manmeri i holim nem “wokman bilong God” na em i no bisi long wok God i bisi long en, orait em i no gutpela wokman bilong God. God Em i bisi long ol samting bilong sios femili bilong Em, orait wokman bilong God em i mas bisi long dispela wok bilong God tu.
Na sios femili bilong God i olsem wanem? Long Efesus 2:19-22 aposel Pol i yusim tok piksa toktok bilong helpim yumi klia long ol samting bilong sios femili God i kamapim na i stap wantaim. Pol i tok olsem (lukim lain 20), “Hauslain bilong God i olsem wanpela haus.”
Na Pol i yusim dispela tok piksa toktok bilong tokaut long 3-pela samting….
1. “As ston” bilong sios femili bilong God em i ol aposel na ol profet.
Lukim lain 20.
Yu save long taim bipo, long taim bilong aposel Pol, ol i save wokim haus narapela kain. Ol i save wokim haus long ston. Na ston em i hevi samting stret. Olsem na, taim ol i wokim haus ol i save painim ol strongpela ston bilong strongim graun pastaim, na taim ol i putim pinis, orait ol i wokim haus antap long ol dispela strongpela ston. Ol i kolim dispela ston “as ston.”
Em olsem na, Pol i tok olsem, “as ston” bilong sios em i ol aposel na ol profet. Na taim Pol i mekim dispela tok, orait em i minim wanem samting? Em i minim olsem, strongpela samting sios i sanap long em, em i tok bilong ol aposel na ol profet. Tok ol aposel na ol profet i bin givim na yumi lukim na ritim insait long Nupela Testamen em i as ston bilong sios femili bilong God – em i as ston bilong nupela komyuniti God i save wokim na kamapim. Sios femili bilong God i sanap long tok na tisim bilong ol aposel na ol profet.
Sampela manmeri i tingim olsem Pol i minim ol profet bilong Olpela Testamen wantaim ol aposel bilong Nupela Testamen. Mi tingim olsem, Pol i minim ol profet bilong Nupela Testamen, long wanem, pastaim em i tok “ol aposel” na sekon em i tok “ol profet.” Sapos em i tok long ol profet long Olpela Testamen, orait em inap tok pastaim “ol profet” bikos ol i kamap paslain long ol aposel. Tasol em i no mekim olsem. Nogat. Em i tok ol aposel pastaim na sekon em i tok ol profet. Olsem na, long dispela as mi tingim olsem, em i minim ol aposel na ol profet bilong Nupela Testamen. (Yu ken i skelim Efesus 4:11 na 1 Korin 14:3.)
Tasol, sapos yu tingim Pol i minim ol profet bilong Olpela Testamen, em i orait tu. Long wanem, ol profet bilong Olpela Testamen i autim tok God i givim ol wankain olsem ol profet bilong Nupela Testamen. Ol profet ol i no autim tok bilong ol yet. Nogat tru. Ol i autim tok God i givim ol bilong autim. Dispela em i wok bilong ol profet.
God Em i as bilong toktok bilong olgeta trupela profet. Olsem na, ol profet bilong Olpela Testamen, planti taim i klia olsem, ol i tokaut long Jisas na long feitful wok bilong Em (lukim Aisaia 53 wantaim Luk 24:27). Em olsem tasol God i givim ol sampela toktok long ol profet bilong Olpela Testamen na dispela toktok em bilong ol Israel na bilong ol manmeri i stap long taim bilong Olpela Testamen. Long dispela as yumi mas skelim ol tok bilong Olpela Testamen long gutpela wei.
Ol profet bilong Olpela Testamen, taim ol i tokaut long ol samting bilong Jisas, orait ol i tokaut long ol samting Jisas bai mekim. Na ol profet long taim bilong Nupela Testamen ol i tokaut long ol samting Jisas i mekim pinis. Na ol aposel tu ol i bin lukim Jisas na lukim dai na kirap bek bilong Jisas na ol i tokaut long as na minim bilong ol dispela feitful wok bilong Jisas.
Orait, yumi tok pinis, as ston bilong sios bilong God em i tok na tisim bilong ol aposel na ol profet. Sios i save sanap long tok na tisim bilong ol aposel na ol profet – sios i save sanap long tok na tisim bilong Nupela Testamen.
Harim. As ston bilong sios femili bilong God em i no misin o nem misin – as ston bilong sios femili bilong God em i no ol tok na tisim bilong ol sampela misin. Nogat.
Na as ston bilong sios femili bilong God em i no tok na tisim bilong mi Glenn. Nogat. As ston bilong sios femili bilong God em i no nem misin bilong mi. Nogat.
As ston bilong nupela komyuniti bilong God em i tok bilong ol aposel na ol profet. Yumi mas harim tok bilong ol aposel na ol profet i stap long Nupela Testamen. Sios femili bilong God i mas sanap long tok na tisim bilong ol dispela man tasol. Long wanem? Krais yet i bin makim ol bilong autim tok bilong Em tasol. Ol aposel na ol profet i save autim na mekim na ripitim tok Jisas i bin givim ol. Tok bilong ol aposel em i tok bilong Jisas tasol.
Sampela manmeri i save tok olsem, “Bai mi trastim tok bilong Jisas, tasol mi no save trastim tok bilong Pol.” Yu save, dispela kain tingting i paul. Tok bilong Pol em i tok bilong Jisas tasol. Yumi mas klia olsem, tok na tisim bilong aposel Pol i wankain stret olsem tok na tisim bilong Jisas – tupela i wanpela tok tasol.
Na ol sampela manmeri i tok olsem, “Mipela sanap long tok bilong ol aposel na ol profet.” Tasol nogat. Ol i sanap long toktok bilong ol yet na bilong ol bikman bilong ol long hetkwatas bilong ol. Yumi mas skelim gut.
Yumi manmeri yumi no ken i sanapim wanpela sios long tingting na laik bilong yumi yet. Nogat. Sios i mas sanap long tok na tisim bilong ol aposel na ol profet – sios i mas sanap long tok na tisim bilong Krais tasol. Tok na tisim bilong Krais em i as ston bilong trupela sios femili bilong God.
Yumi i bilipim na trastim God long kisim bek yumi long feitful wok bilong Jisas long diwai kros, orait yumi mas sanap long tok na tisim bilong ol aposel na ol profet. Tok na tisim bilong Krais em i mas i stap nambawan tok na tisim bilong yumi.
2. Krais Jisas yet Em i “nambawan ston” bilong sios femili bilong God.
Lukim lain 20-21.
Taim ol man bilong bipo ol i wokim haus ston, taim ol i putim pinis strongpela ston long graun na ol i redi bilong sanapim haus, orait ol i save sindaunim wanpela bikpela kona ston. Na dispela bikpela kona ston i save soim ol bilda hau ol i ken i wokim haus. Ol i save yusim dispela kona ston bilong lainim olgeta ston na kamapim haus stret. Kona ston i save holim haus na olgeta ston i ken i pas gut na i stap.
Aposel Pol i tok olsem, Krais Jisas Em i nambawan ston – Krais Jisas Em i kona ston bilong haus bilong God. Em i Krais Jisas yet i save holim haus na ol wanwan ston bilong haus i pas gut na i stap. Em olsem na, Jisas yet Em i kona ston bilong sios femili bilong God na Jisas yet i save holim sios femili na ol i pas na ol i stap long strong bilong Jisas tasol – long strong bilong feitful baim bek wok bilong Em long diwai kros.
Yumi mas save, em i no strong bilong pasta o lida o bikman i save holim sios femili bilong God. Nogat tru. Em i Jisas Krais i save holim sios. Jisas Krais Em i kona ston. Jisas yet em i kona ston bilong ol nupela komyuniti bilong God – long ol nupela sios femili bilong God.
Em i feitful wok Jisas Krais i bin mekim long diwai kros i save holim ol wanwan manmeri insait long sios femili bilong God na ol i pas gut na i stap. Em i feitful wok bilong Jisas long diwai kros – em i blut bilong Jisas – i kisim yumi i kam long God na i kisim yumi i kam long nupela femili bilong Em. Na Em i dispela feitful wok bilong Krais i save holim yumi pas i go yet.
Em olsem na, yumi no ken i dropim gutnius bilong Jisas. Yu save, i gat kain kain toktok i stap na ol man i autim tok i ken i kolim dispela tok bilong ol “gutnius.” Tasol tok bilong ol i no gutnius bilong God – ol i tokaut olsem, “Yu yet yu ken i mekim naispela na gutpela pasin na kamap klin na God i ken i kisim bek yu.”
Tasol gutnius bilong Jisas i tokaut olsem, “Yu no fit long kamap klin, tasol Jisas i bin mekim wok bilong tekewe kot na tekewe pe bilong sin na Em yet i kamapim stretpela pasin bilong givim yu, na long dispela wok bilong Jisas yu ken i kamap stretpela manmeri long ai bilong God na God i kisim bek yu.”
Jisas yet Em i kona ston bilong sios femili bilong God, na sapos yumi lusim trupela gutnius bilong feitful wok bilong Jisas long diwai kros, orait i olsem yumi lusim Jisas yet (lukim Galesia 5:4). Yumi mas klia olsem, Jisas na feitful wok bilong Jisas em i kona ston bilong sios. Sapos yumi lusim dispela na bihainim narapela “gutnius”, orait sios bai pundaun tasol – ol manmeri ken i stap na mekim lotu bilong ol, tasol sios femili bilong God i no stap moa – em i pundaun pinis na i no stap moa long ai bilong God.
Jisas yet Em i kona ston bilong sios femili bilong God. Yumi mas pas long Em na pas long gutnius bilong Em. Long wanem, Jisas yet – blut bilong Jisas yet tasol i kisim yumi i kam long God. Sapos yumi lusim Jisas, orait yumi lusim rot bilong laip. Em i Jisas tasol i kisim yumi i kam na i holim yumi na yumi i stap sios femili bilong God.
3. God i save stap wantaim ol sios femili bilong Em.
Lukim lain 21-22.
Sampela manmeri i save tok olsem, “Hauslotu em i haus bilong God.” Tasol nogat. Nupela komyuniti bilong God – sios femili bilong God – em i haus bilong God. God i save stap wantaim na insait long sios femili bilong Em. Sios femili bilong God em i holi tempel bilong God – i no haus lotu – na i no tempel i stap long Jerusalem. (Yes, bipo God i pas long tempel i stap long Jerusalem, tasol nau, nogat – dispela samting i pinis na nau God i stap wantaim na insait long sios femili bilong Em tasol.)
Yu ken i kirapim wanpela bung na yu ken i kolim bung bilong yu “sios”, tasol dispela i no minim olsem God bai i stap wantaim dispela samting yu yet yu kirapim. Nogat.
God i save stap wantaim sios femili we as ston bilong sios em i tok na tisim bilong ol aposel na ol profet, na kona ston bilong ol em i Jisas na feitful wok bilong Em. Sios femili bilong God em i ol manmeri i bilipim na trastim God long kisim bek ol long feitful wok bilong Jisas tasol, na ol i pas long Jisas na bihainim Jisas. Em olsem na sios femili bilong God em i ol manmeri i sanap long tok na tisim bilong ol aposel na profet na Jisas yet i stap kona ston bilong ol. Harim. God i stap wantaim ol, i no gat kwesten mak.
Ol lain i sanap long narapela samting, orait ol i mas save olsem, God i no stap wantaim ol. Planti manmeri i tingim olsem, God i stap wantaim ol. Tasol, sapos as ston bilong ol em i misin bilong ol o em i musik samting bilong ol o em i narapela samting, orait God i no stap wantaim ol. Sapos kona ston bilong ol em i narapela “gutnius”, orait God Em i no stap wantaim ol.
Ol prens bilong mi plis harim. As ston bilong sios femili trutru bilong God em i tok na tisim bilong ol aposel na ol profet. Na kona ston bilong sios femili bilong God em i Jisas yet na feitful wok bilong Em long diwai kros. God i save stap wantaim na insait long dispela kain sios femili. Holi Spirit i save wok insait long dispela kain sios femili.
Na God i yusim husat na Em i wokim sios femili bilong Em? Em i yusim kain manmeri olsem yu na mi. Manmeri i bin tanim bel na i bilipim na trastim God long kisim bek ol long feitful wok bilong Jisas long diwai kros, em ol manmeri i bilipim na trastim Jisas, ol i wanwan ston God i yusim bilong wokim sios femili bilong Em (lukim lain 22).
Sapos yu bilipim na trastim wok bilong Jisas tasol, na yu tanim bel na yu bihainim Jisas nau, orait yu ken i save olsem yu sitisen tru wantaim ol manmeri bilong God (olsem aposel Pol na Pita na Moses na Aisaia na ol kain lain olsem) na yu wanpela bilong hauslain bilong God – yu wanpela ston God i yusim bilong wokim sios femili bilong Em.
Em olsem na, yumi sanap tasol long tok na tisim bilong ol aposel na ol profet bilong Nupela Testamen, na yumi pas olgeta long Jisas na long feitful wok bilong Em – trastim God long kisim bek yumi long feitful wok bilong Jisas tasol – na yumi amamas i stap bikos God i stap wantaim na insait long sios femili bilong Em.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn